Hartswater: Roof glo motief vir aanval, 4de verdagte vas | Netwerk24
Deur Anena Burger 28 Julie 2020 11:14
Die polisie het kort na 11:00 Dinsdagoggend bekend gemaak 'n vierde verdagte, 'n 20-jarige man, is aangekeer in verband met die moord op 'n bejaarde egpaar en hul middeljarige dogter op 'n kleinhoewe buite Hartswater.
Die polisie het verder bekend gemaak die drie verdagtes wat reeds in aanhouding is, is 'n 42-jarige vrou en twee mans van onderskeidelik 18 en 19 jaar oud.
In 'n verklaring wat uit die nasionale polisiehoofkantoor in Pretoria namens die nasionale polisiekommissaris, genl. Khehla Sitole, uitgereik is, word die inhegtenisname van drie verdagtes op klagte van moord bevestig.
Die polisie beskou in hierdie stadium die motief vir die moord as roof.
'n Massiewe soektog is laat Maandagmiddag na Danie Brand (83), sy vrou, Breggie (73), en hul dogter Elzabie (54) begin nadat hul familie in Kaapstad hulle nie telefonies in die hande kon kry nie.
Elzabie het uit Johannesburg vir haar ouers gaan kuier.
Die lyk van Elzabie Brand (links) is gekry, maar die polisie soek nog na haar ouers, Breggie en Danie. Die foto is gebruik in kennisgewings op sosiale media toe desperate familielede hul geliefdes in die hande probeer kry het. Foto: Facebook
Die huis se inhoud was omgekeer en daar is bloed in die huis gesien.
Die gesin se motors was weg.
Volgens die polisie kon daar tot dusver vasgestel word 'n groep mense het die gesin van drie Sondag in die huis aangeval.
"Die polisie het 'n 72-uur-aksieplan in werking gestel wat behels het dat verskeie spesialiseenhede en ondersteuningsdienste geaktiveer is."
'n Massiewe soektog is begin en een van die gesteelde motors, 'n Nissan Micra, is Maandagaand in die Majaneng-nedersetting in Taung in Noordwes gekry.
Die ondersoek het intussen in die Noord-Kaap voortgeduur en die ander motor, 'n grys Mazda CX5, is naby Pudimoe opgemerk.
'n Foto van Breggie Brand (73) wat in Julie verlede jaar op haar Facebook-profiel gelaai is. Foto: Facebook/Breggie Brand
"Die vrou wat die motor bestuur het en die twee mans wat saam met haar in die motor was, is in hegtenis geneem," luidens die polisieverklaring.
Verdere ondersoekwerk deur die nag het die polisie geneem na 'n veld in die Takaneng-nedersetting waar Elzabie se lyk gekry is.
"Sy is vermoor, maar die oorsaak van haar dood is nog nie vasgestel nie," aldus die verklaring.
Die soektog na haar ouers duur voort.
Die polisie doen 'n beroep op enigiemand met inligting oor die misdaad om die Stop Misdaad-nommer by 08600 10111 te skakel of via the MySAPS-app.